SKRIFTLIG FORESPØRGSEL E-0389/02

af Charles Tannock (PPE-DE) til Kommissionen

(20. februar 2002)

Om: Eventuel medtagelse af terroristhandlinger under bestemmelserne i Rom-statutten for Den Internationale Straffedomstol

Artikel 7 (forbrydelser mod menneskeheden) i bestemmelserne i Rom-statutten for Den Internationale Straffedomstol opregner en række handlinger herunder drab, udryddelse, tortur og andre umenneskelige handlinger af lignende karakter, der forsætligt forårsager stor lidelse eller alvorlig skade på legeme, sjæl eller helbred, som alle udgør en forbrydelse mod menneskeheden, når de begås som led i et omfattende eller systematisk angreb mod en civilbefolkning og med viden om angrebet.

I artikel 8 (krigsforbrydelser) henvises til andre grove overtrædelser af ret og sædvaner, der finder anvendelse under internationale væbnede konflikter, inden for folkerettens rammer, det vil sige enhver af følgende handlinger: forsætligt angribe civilbefolkningen som sådan eller civile enkeltpersoner, der ikke tager direkte del i fjendtlighederne;

inden det i artikel 8, litra f anføres, at stk. 2 (e) finder anvendelse i ikke-internationale væbnede konflikter, og finder således ikke anvendelse på interne uroligheder og spændinger, såsom optøjer, isolerede og sporadiske voldshandlinger eller tilsvarende handlinger. Det finder anvendelse i væbnede konflikter, der finder sted på en stats territorium, når der er en langvarig væbnet konflikt mellem regeringsmyndigheder og organiserede væbnede grupper eller mellem sådanne grupper.

Mener Kommissionen, at en almindelig læsninger af disse eller andre artikler i stattuten betyde, at terrorister (hvis de er tilstrækkeligt organiserede) samt oprørsgrupper falder inden for stattuttens bestemmelser, Genevekonventionen af 1949 samt protokollerne hertil, eller er den enig i det synspunkt, som den franske regering gav udtryk for i sin erklæring i forbindelse med ratificeringen, og som andre regeringer samt størstedelen af offentligheden deler, at terroristhandlinger ikke falder inden for disse bestemmelser?

Støtter Kommissionen Rom-stattutten og i bekræftende fald har Kommissionen en mening om, hvorvidt terroristforbrydelser bør behandles anderledes end andre forbrydelser mod menneskeheden eller krigsforbrydelser begået af statslige myndigheder eller oprørsgrupper?

Svar afgivet på Kommissionens vegne af Chris Patten

(26. marts 2002)

Kommissionen tilslutter sig fuldt ud Rådets fælles holdning vedrørende Den Internationale Straffedomstol, som blev vedtaget den 11. juni 2001(1) med det formål at tilstræbe og støtte en hurtig ikrafftræden af Rom-statutten og oprettelse af domstolen.

Via EU-budgettet ydes der støtte til ngo-styrede projekter, der søger at gøre verdensoffentligheden bevidst om nødvendigheden af at oprette denne domstol. Der er siden 1995 blevet ydet ca. 6,9 mio. EUR til projekter af denne art.

EU er ikke medunderskriver af Rom-statutten, og Kommissionen har ikke beføjelse til at afgøre, om Rom-statutten omfatter terroristhandlinger.

Kommissionen konstaterer imidlertid, at det under udarbejdelsen af Rom-statutten blev diskuteret, om terroristhandlinger som sådan skulle være omfattet af statutten, men at der ikke blev vedtaget nogen artikler om terroristhandlinger. Der er imidlertid fastsat i resolution F i statutten for Den Internationale Straffedomstol, at forsamlingen af deltagerstater kan medtage terroristhandlinger i statutten på et senere stadium, når der er nået til enighed om en definition.

Komissionen vil på den anden side ikke udelukke, at en specifik terroristhandling kan betragtes som en forbrydelse mod menneskeheden eller som en anden forbrydelse i henhold til statutten, hvis den opfylder de kriterier, der er fastsat for de pågældende forbrydelser.

(1) EFT L 155 af 12.6.2001.